A do ta reformojë FMN-në drejtori i ri francez?
Bordi i Fondit Monetar Ndërkombëtar emëroi dje ish Ministrin francez të Financave, Dominik Strauss-Khan në postin e drejtorit
58-vjeçari Dominik Strauss-Kahn sjell një eksperiencë të gjerë në Uashington, kur të marrë postin e Drejtorit të Fondit Monetar Ndërkombëtar. Ai është me profesion jurist, ka qenë gjithashtu profesor i ekonomisë dhe në vitet ’90 ka qenë edhe Ministër i Financave i Francës. Ai është gjithashtu një figurë kryesore e Partisë Socialiste të Francës, që kandidoi, por pa sukses, për postin e Presidentit të vendit, disa muaj më parë. Ali Fatemi, Dekan i Fakultetit të Biznesit në Universitetin Amerikan në Paris, mendon se Strauss-Kahn është njeriu i duhur për të bërë reformat, tepër të nevojshme në FMN. Strauss-Kahn, do t’i zërë vendin drejtorit të tanishëm të FMN-së, spanjollit Rodrigo Rato, i cili largohet nga posti muajin e ardhshëm. Udhëheqja e Fondit, tradicionalisht u ka takuar evropianëve, ndërsa për atë të një tjetër insitucioni të rëndësishëm financiar, Bankës Botërore, zgjidhet një amerikan. Kandidatura e zotit Strauss-Kahn u mbështet si nga Bashkimi Evropian, edhe nga administrata e Presidentit Bush. Por atë nuk e mbështesin të gjithë. Gazeta britanike Financial Times e cilësoi Strauss-Kahnin kandidatin e gabuar, të zgjedhur në mënyrë të papërshtatshme dhe argumentonte se procesi i kandidimit duhet të ishte më i zgjeruar dhe në të përfshiheshin edhe kandidatë jo-evropianë. Edhe vetë Staruss-Kahn ka bërë më parë një propozim të ngjashëm. Në intervistën që dha para Bordit Ekzekutiv të FMN-së javën e kaluar, politikani francez tha se ai do të përpiqet të ndërtojë konsensusin, në se zgjidhet për postin e Drejtorit. Por analisti politik francez Etien Shueit-gush, thotë se beson se Strauss-Kahn nuk do të arrijë të realizojë ndryshime në FMN. Francezi Strauss-Kahn është mes disa politikanëve të majtë kryesorë të vendit të tij, i zgjedhur për poste të rëndësishme politike nga Presidenti Nikola Sarkozi, i qendrës së djathtë i Francës. Një tjetër politikan i rëndësishëm i së majtës, Bernard Kushner, është aktualisht Ministri i Jashtëm i Francës.//lk